TKS ย้ำรายได้ปีนี้ทะลุ 2 พันลบ. ลุยปรับธุรกิจสู่ E-Service หวังลดต้นทุนดันผลงานโต “นิวไฮ”
TKS ย้ำรายได้ปีนี้ทะลุ 2 พันลบ. ลุยปรับธุรกิจสู่ E-Service หวังลดต้นทุนดันผลงานโต “นิวไฮ”
23 พ.ย. 2561

นายสมคิด เวคินวัฒนเศรษฐ์ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า ผลการดำเนินงานในช่วง 9 เดือนแรกปี 2561 บริษัทมีรายได้จากการขายและการให้บริการ 1,505 ล้านบาท เพิ่มขึ้น 474 ล้านบาท หรือเพิ่มขึ้น 46% จากงวดเดียวกันของปีก่อนที่มีรายได้ 1,031ล้านบาท ขณะเดียวกันมีกำไรสุทธิ 458 ล้านบาท เพิ่มขึ้น 206 ล้านบาท หรือเพิ่มขึ้น 82% เทียบกับงวดเดียวกันของปีก่อน ที่มีกำไร 252 ล้านบาท
ส่วนผลการดำเนินงานไตรมาส 3/61 บริษัทมีกำไรสุทธิ 71 ล้านบาท ลดลง 18 ล้านบาท หรือลดลง 20% เมื่อเปรียบเทียบกับช่วงเดียวกันของปีก่อนที่มีกำไร 89 ล้านบาท โดยการลดลงดังกล่าวเนื่องจากส่วนแบ่งกำไรในบริษัทร่วมและบริษัทย่อยลดลงจากช่วงเดียวกันของปีก่อนที่มีรายได้รวม 604 ล้านบาท เพิ่มขึ้น 60% เมื่อเปรียบเทียบกับช่วงเดียวกันของปีก่อนที่มีรายได้ 378 ล้านบาท
“รายได้ที่เพิ่มขึ้นของ TKS เป็นผลมาจากการรวมธุรกิจของบริษัท ไทยบริติช ซีเคียวริตี้ พริ้นติ้ง จำกัด (มหาชน) หรือ TBSP เมื่อวันที่ 4 เม.ย. 2561 ที่ผ่านมา ซึ่งเป็นแนวทางในการดำเนินธุรกิจที่ต้องการลงทุนในบริษัทที่มีศักยภาพ พร้อมต่อยอดการดำเนินธุรกิจ และไตรมาส 4/61 มองแนวโน้มการเติบโตโดดเด่น คาดผลงานโค้งสุดท้ายรายได้ทั้งปีทะลุ 2,000 ล้านบาท ตามทิศทางเศรษฐกิจภายในประเทศที่ฟื้นตัว และความชัดเจนการเลือกตั้งในช่วงเดือนก.พ. ปี 2562  ที่จะเกิดขึ้นเป็นอานิสงส์เชิงบวกต่อธุรกิจสิ่งพิมพ์ เนื่องจากรัฐธรรมนูญใหม่กำหนดให้มีการเลือกตั้งใหญ่ทั้งส.ส.และการเลือกตั้งท้องถิ่น ซึ่งจัดโดยคณะกรรมการการเลือกตั้ง (กกต.) ทำให้มีกระบวนการจัดซื้อจัดจ้างเกิดขึ้น” นายสมคิดกล่าว
อย่างไรก็ตาม ภาพรวมอุตสาหกรรมสิ่งพิมพ์ในไตรมาส 4/61 ยังเป็นช่วงเริ่มต้น ยังมีสถานการณ์ที่ยังต้องติดตามต่อ อาทิ สงครามการค้า ตัวเลขนักท่องเที่ยวที่ลดลง ซึ่งเป็นปัจจัยลบ โดยบริษัทได้มีการปรับรูปแบบการดำเนินงาน โดยไม่เน้นการเติบโตของยอดขาย แต่จะเน้นการเพิ่มอัตรา
โดยที่ผ่านมา TKS มีการปรับรูปแบบธุรกิจไปในด้าน E-Service มากขึ้น โดยใช้เทคโนโลยีที่มีความทันสมัย ทดแทนการใช้กระดาษ และการใช้เทคโนโลยีรูปแบบใหม่ สามารถลดต้นทุนของบริษัท ทำให้มีอัตรากำไรที่สูงขึ้น ซึ่งบริษัทมองว่าจากการปรับโครงสร้างต่างๆ จะทำให้อัตรากำไรขั้นต้นปีนี้ ใกล้เคียงกับปีที่ผ่าน หรือที่ประมาณ 23.02%  และคาดว่าในอนาคตอัตรากำไรขั้นต้นจะปรับตัวดีขึ้น
สำหรับ TKS ได้รับส่วนแบ่งจากการดำเนินงานของบริษัทที่เข้าไปถือหุ้นในช่วงที่ผ่านมา ได้แก่ TBSP ถือสัดส่วน 77.74%  และ บริษัท ซินเน็ค จำกัด (ประเทศไทย) หรือ SYNEX ถืออยู่ 38.51%